Ο **Κλεάνθης Παλαιολόγος** (11 Νοεμβρίου 1902 - 25 Αυγούστου 1990) ήταν Έλληνας αθλητής, προπονητής, συγγραφέας και λογοτέχνης.

Βιογραφία
---------

Γεννήθηκε στην Αθήνα το 1902 και μεγάλωσε στη Μυτιλήνη. Πατέρας του ήταν ο παπα-Παλαιολόγος ή παπα-Χαστάς. Με το πέρας των γυμνασιακών σπουδών του επιστρατεύτηκε και στάλθηκε στο Μικρασιατικό μέτωπο. Αργότερα, γράφτηκε στη Θεολογική Σχολή του Πανεπιστημίου Αθηνών και συνέχισε τις σπουδές του μέχρι τις πτυχιακές εξετάσεις, φοιτώντας παράλληλα και στο Διδασκαλείο Γυμναστικής.

Το 1926 διορίστηκε καθηγητής γυμναστικής στο Πρακτικό Λύκειο Μυτιλήνης μέχρι το 1929. Εργάστηκε ως προπονητής ποδοσφαίρου, κολύμβησης και στίβου σε πολλούς αθλητικούς συλλόγους και σε εθνικές ομάδες. Διετέλεσε για 15 χρόνια μέλος της διοίκησης του ΣΕΓΑΣ, μέλος της Ελληνικής Ολυμπιακής Επιτροπής (ΕΟΕ) και αντιπρόεδρος του Συνδέσμου Προπονητών Στίβου. Υπήρξε ιδρυτικό μέλος και μόνιμος ομιλητής της Διεθνούς Ολυμπιακής Ακαδημίας και αντιπρόεδρος της κατά την τελευταία δεκαετία της θητείας του. Επί 10 χρόνια ήταν Γενικός Γραμματέας της Διεθνούς Ομοσπονδίας Προπονητών Αθλητισμού (ΔΟΠΑ).

Ο Κλεάνθης Παλαιολόγος ίδρυσε τον πολιτιστικό σύλλογο «Λεσβιακή Παροικία», του οποίου διετέλεσε πρόεδρος από το 1966 έως το 1985.

Πέθανε στις 25 Αυγούστου του 1990.

Τιμές
-----

Ο Κλεάνθης Παλαιολόγος τιμήθηκε από την Ελληνική πολιτεία με το παράσημο του Ταξιάρχη του Φοίνικα. Επίσης, ανακηρύχτηκε επίτιμος διδάκτωρ από το Πανεπιστήμιο της Βουδαπέστης και του απονεμήθηκαν τα ανώτατα διάσημα της Διεθνούς Ολυμπιακής Επιτροπής (ΔΟΕ). Το 2015, στο πλαίσιο σχετικής δημόσιας διαβούλευσης, ο σύλλογος «Λεσβιακή Παροικία» (Αττικής), με ψήφισμά του, πρότεινε προς το Δήμο Λέσβου τη μετονομασία του Δημοτικού Σταδίου Μυτιλήνης (γνωστού με το τουρκικής προέλευσης προσωνύμιο *Ταρλάς*) σε «Κλεάνθης Παλαιολόγος», καθώς και τη μεταφορά της προτομής του Παλαιολόγου από το δημοτικό κήπο της πόλης στην είσοδο του σταδίου.

Εργογραφία
----------

* Οι δρόμοι ταχύτητας και εμποδίων
* Προπόνησις αθλητών. Ρίψεις
* Το κολύμπι ως σπορ και ως άθλημα
* Το άλμα επί κοντώ
* Το κολύμπι ως εθνικό αγώνισμα των Ελλήνων
* Ευχάριστη πρωινή γυμναστική
* Το κολύμπι (1948, 21950)
* Εγκυκλοπαίδεια των σπόρ. Ποδόσφαιρον (1961)
* Ανάβαση στον Όλυμπο
* Το κολύμπι για όλους
* Θρύλοι από την Ολυμπία (1972, «Χρυσό Μετάλλιο» της Διεθνούς Ακαδημίας των Παρισίων. επανέκδ. Άγκυρα, 2003. ISBN 960-422-050-0)
* Ολυμπία και Ολυμπιακοί Αγώνες στην αρχαιότητα (Έφεσος, 2004. ISBN 960-8326-03-6)
* Ολυμπία. Μια ξενάγηση στο μύθο και στην ιστορία της (επιμ. Άγγελος Κλ. Παλαιολόγος. Άγκυρα, 2004. ISBN 960-422-096-9)

Παραπομπές
----------

1. 1 2  «Παλαιολόγος, Κλεάνθης». *Βιβλιοnet*. Ανακτήθηκε στις 8 Ιουνίου 2016.
2. 1 2 3  «Κλεάνθης Παλαιολόγος: o Γεροπλάτανος της Λεσβιακής άνοιξης». *Δημοκράτης*. (Mυτιλήνη). 16 Ιανουαρίου 2007. Ανακτήθηκε στις 8 Ιουνίου 2016.
3. ↑  «Παλαιολόγος, Κλεάνθης». *Παγκόσμιο Βιογραφικό Λεξικό - Greek Encyclopedia*. Εκδοτική Αθηνών. 19 Φεβρουαρίου 2014. Ανακτήθηκε στις 8 Ιουνίου 2016.
4. ↑  «Ταρλάς τέλος! Δημόσια διαβούλευση για να αποκτήσει όνομα το Δημοτικό Στάδιο Μυτιλήνης». *Lesvos News*. 12 Μαρτίου 2015. Ανακτήθηκε στις 8 Ιουνίου 2016.
5. ↑  «Ψήφισμα του Δ.Σ. της *Λεσβιακής Παροικίας*». *Αιολίδα* **55** (Απρίλιος-Ιούνιος 2015): σελ. 9.. Ανακτήθηκε στις 2016-06-08.

Βιβλιογραφία
------------

* Χατζηαναγνώστου, Τάκης (1997) [Αθήνα, 1989]. «Κλεάνθης Παλαιολόγος». *Μακαρία. Η Λέσβος κι η αιώνια πνευματική της άνοιξη*. Μυτιλήνη: Δήμος Μυτιλήνης. σελίδες 161–168.

Δείτε επίσης
------------

* Παλλεσβιακοί Αγώνες 1924

Εξωτερικοί σύνδεσμοι
--------------------

* (φωτογρ.) Η προτομή του Κλ. Παλαιολόγου στο Δημοτικό Κήπο Μυτιλήνης[*νεκρός σύνδεσμος*]. *Εμπρός net* (22 Απριλίου 2015). Ανακτήθηκε στις 9.06.2016.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 121695090
* **ΕΒΕ**: 26095
* **AA**: 167531
* **BiblioNet**: **49374**
* LCCN: no2004070300
* ISNI: 0000 0000 8031 2514
* GND: 129632147
* NLA: 36556979
* NDL: 00452033

 |

 |